CELEX: 32019R1339
Language: bg
Date: 2019-08-08 00:00:00
Title: Регламент за изпълнение (ЕС) 2019/1339 на Комисията от 8 август 2019 година за предоставяне на преходен период за използване на защитеното наименование за произход „Cidre Cotentin“/„Cotentin“ (ЗНП)

9.8.2019   
               
               
                  BG
               
               
                  Официален вестник на Европейския съюз
               
               
                  L 209/8
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/1339 НА КОМИСИЯТА
         от 8 август 2019 година
         за предоставяне на преходен период за използване на защитеното наименование за произход „Cidre Cotentin“/„Cotentin“ (ЗНП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 15, параграф 1 от него,
         като има предвид, че:
         
                     (1)
                  
                  
                     С писмо, получено на 16 ноември 2016 г., френските власти уведомиха Комисията, че дружеството Cidrerie de la Brique, с адрес 23, Route de la Brique, 50700 Saint-Joseph, което законно и непрекъснато е предлагало на пазара разглеждания продукт под наименованието „Cidre Cotentin“/„Cotentin“ в продължение на повече от пет години, се е отзовало в рамките на националната процедура за предявяване на възражения. Като има предвид, че предприятието отговаря на условията, предвидени в член 15, параграф 1 от Регламент (ЕС) № 1151/2012, френските власти поискаха от Европейската комисия да му предостави преходен период до 30 юни 2020 г.
                  
               
                     (2)
                  
                  
                     С Регламент за изпълнение (ЕС) 2018/939 (2) Комисията регистрира наименованието „Cidre Cotentin“/„Cotentin“ (ЗНП) в регистъра на защитените наименования за произход и защитените географски указания без да предостави на дружеството Cidrerie de la Brique преходния период по член 15, параграф 1, поискан от френските власти. Регламент за изпълнение (ЕС) 2018/939 влезе в сила на 23 юли 2018 г.
                  
               
                     (3)
                  
                  
                     С писма, изпратени по електронна поща, от 10 и 12 април 2019 г. френските власти представиха подробно условията за допустимост на дружеството Cidrerie de la Brique за предоставяне на преходен период по член 15, параграф 1 от Регламент (ЕС) № 1151/2012 и отново поискаха от Комисията да предостави посочения преходен период.
                  
               
                     (4)
                  
                  
                     Въпросното дружество, установено в рамките на географския район, определен в спецификацията на защитеното наименование за произход „Cidre Cotentin“/„Cotentin“, не прилага спецификацията на защитеното наименование и следователно би нарушила член 13, параграф 1 от Регламент (ЕС) № 1151/2012, ако използва посоченото по-горе наименование.
                  
               
                     (5)
                  
                  
                     Следователно дружеството Cidrerie de la Brique отговаря на условията по член 15, параграф 1 от Регламент (ЕС) № 1151/2012 за получаване на право на преходен период за използване на законно основание на търговското наименование след неговата регистрация. Ето защо следва да му се предостави преходен период до 30 юни 2020 г., през който да има право да използва защитеното наименование „Cidre Cotentin“/„Cotentin“ (ЗНП).
                  
               
                     (6)
                  
                  
                     Тъй като наименованието е защитено от 23 юли 2018 г., като това е датата на влизане в сила на Регламент за изпълнение (ЕС) 2018/939 за вписване на наименованието „Cidre Cotentin“/„Cotentin“ (ЗНП), е необходимо да се удължи с обратна сила разрешението за използване на защитеното наименование до тази дата.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Комитета по качеството на селскостопанските продукти,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            На дружеството Cidrerie de la Brique, с адрес 23, Route de la Brique, 50700 Saint-Joseph, се разрешава да използва регистрираното наименование „Cidre Cotentin“/„Cotentin“ (ЗНП) за преходен период до 30 юни 2020 г.
            Този преходен период се прилага с обратна сила, считано от 23 юли 2018 г.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено в Брюксел на 8 август 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 343 от 14.12.2012 г., стр. 1.
         
            (2)  Регламент за изпълнение (ЕС) 2018/939 на Комисията от 26 юни 2018 г. за вписване на название в регистъра на защитените наименования за произход и защитените географски указания [„Cidre Cotentin“/„Cotentin“ (ЗНП)] (ОВ L 166, 3.7.2018 г., стр. 3).